KOMMISSIONENS FORORDNING (EF) Nr. 1041/95 af 10. maj 1995 om fastsættelse for produktionsåret 1994/95 af de beløb, der skal udbetales til godkendte organisationer af olivenolieproducenter og foreninger heraf

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning nr. 136/66/EØF af 22. september 1966 om oprettelse af en fælles markedsordning for fedtstoffer (1), senest ændret ved akten vedrørende Østrigs, Finlands og Sveriges tiltrædelse og ved forordning (EF) nr. 3290/94 (2), særlig artikel 20d, stk. 4,

under henvisning til Rådets forordning (EØF) nr. 3813/92 af 28. december 1992 om den regningsenhed og de omregningskurser, der skal anvendes i den fælles landbrugspolitik (3), senest ændret ved forordning (EF) nr. 150/95 (4), særlig artikel 6, stk. 2, og

ud fra følgende betragtninger:

I artikel 20d i forordning nr. 136/66/EØF er det fastsat, at en procentdel af produktionsstøtten indeholdes for at bidrage til finansieringen af de aktiviteter, der udføres af producentorganisationer og foreninger heraf;

i artikel 8, stk. 1, i Kommissionens forordning (EØF) nr. 3061/84 af 31. oktober 1984 om gennemførelsesbestemmelser vedrørende ordningen for støtte til olivenolieproduktion (5), senest ændret ved forordning (EF) nr. 637/95 (6), er det fastsat, at de enhedsbeløb, der skal udbetales til producentorganisationer og foreninger heraf, fastsættes ud fra prognoserne for det samlede beløb, der skal fordeles; indeholdelsen blev fastsat for produktionsåret 1994/95 ved Rådets forordning (EF) nr. 1875/94 (7); de beløb, der bliver til rådighed i medlemsstaterne ifølge nævnte indeholdelse, bør fordeles korrekt mellem de berettigede; i Spanien og i Portugal er indeholdelsen mindre end i de øvrige medlemsstater som følge af den mindre produktionsstøtte;

for at sikre en ensartet fordeling mellem producentorganisationerne og foreningerne heraf og for at undgå tvivl bør der fastsættes en særlig udløsende begivenhed for de fastsatte beløbs landbrugsomregningskurs; i betragtning af foranstaltningens karakter og for at lette forvaltningen af foranstaltningen er det hensigtsmæssigt at fastsætte den 1. februar 1995 som dato for den udløsende begivenhed;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Fedtstoffer -

UDSTEDT FØLGENDE FORORDNING:

Artikel 1

For produktionsåret 1994/95 er de i artikel 8, stk. 1, litra a) og b), i forordning (EØF) nr. 3061/84 fastsatte beløb følgende:

- for Spanien henholdsvis 4,5 ECU og 11,4 ECU

- for Portugal henholdsvis 0 ECU og 3,6 ECU

- for Grækenland henholdsvis 2,2 ECU og 2,2 ECU

- for Frankrig henholdsvis 1,5 ECU og 2 ECU

- for Italien henholdsvis 2,4 ECU og 2,2 ECU.

Artikel 2

Beløbene i artikel 1 omregnes til national valuta ved hjælp af den landbrugsomregningskurs, der var gældende den 1. februar 1995.

Artikel 3

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 10. maj 1995.

På Kommissionens vegne

Franz FISCHLER

Medlem af Kommissionen

(1) EFT nr. 172 af 30. 9. 1966, s. 3025/66.

(2) EFT nr. L 349 af 31. 12. 1994, s. 105.

(3) EFT nr. L 387 af 31. 12. 1992, s. 1.

(4) EFT nr. L 22 af 31. 1. 1995, s. 1.

(5) EFT nr. L 288 af 1. 11. 1984, s. 52.

(6) EFT nr. L 67 af 25. 3. 1995, s. 3.

(7) EFT nr. L 197 af 30. 7. 1994, s. 14.